als_Latn dik_Latn sag_Latn
Kryetari i Grupit Parlamentar të Lëvizjes Socialiste për Integrim, Petrit Vasili deklaroi se Asambleja Parlamentare e Këshillit të Evropës, e cila u mbajt në Strasburg, konkludoi me një rezolutë të një periudhe të gjatë monitorimi të Shqipërisë, monitorim që fillon që nga viti 2008 e deri më sot.
“Pra, një monitorim i gjerë i cili e ka vlerësuar Shqipërinë në tërësinë e kronologjisë politike dhe shoqërore të saj, duke e shtrirë këtë vëzhgim pavarësisht nga mazhorancat të cilat e alternuan njëra-tjetrën në vitin 2013. Pra, ka vlerësime të cilat u takojnë një periudhe të gjatë të mazhorancës së mëparshme dhe një periudhë të caktuar ku drejton mazhoranca aktuale”, u shpreh Vasili.
“U konkludua që Shqipëria ishte dhe është një faktor i rëndësishëm stabiliteti në rajon. Së dyti nënvizohet edhe një arritje madhore, e cila u evidentuar edhe nga të gjithë diskutantët, pavarësisht grupeve politike që i përkisnin, të majtë apo të djathtë, që statusi i vendit kandidat ishte një arritje e shënuar si dhe një vlerësim tërësor i mjaft hapave përpara që Shqipëria ka bërë dhe po bën në rrugën e reformave dhe të demokratizmit të vendit”, nënvizoi Vasili.
Sigurisht, vijon ai, u nënvizuan edhe hapat e ndërmarrë në luftën kundër korrupsionit, në përmirësimin e situatës në burgje, në adaptimin e disa rezolutave të rëndësishme për të drejtat e njeriut siç ka qenë Rezoluta Kundër Dhunës në Familje etj.
“Ne në diskutimet tona me reporterët por edhe me mjaft personalitete atje konfirmuam dhe konfirmojmë edhe një herë edhe në praninë tuaj që mazhoranca ka të njëjtin vullnet, të njëjtën dëshirë dhe të njëjtën bindje të palëkundur që bashkëjetesa me opozitën është dimensioni normal i demokracisë që ne po ndërtojmë. Sigurisht që mazhoranca është e gatshme të krijojë të gjitha hapësirat e kërkuara nga opozita, ndonëse asnjëherë nuk ka pasur mungesë vullneti për këto hapësira por gjithsesi rivlerësimi i tyre është gjithmonë me vend. Opozita duhet t’i përdorë këto hapësira të cilat janë krijuar dhe do të krijohen të tjera sigurisht që në bazë të kërkesave specifike që opozita do të ketë. Ky vullnet i pandryshuar do të vazhdojë të na udhëheqë edhe më tej, aq më shumë që kjo theksohet edhe tek rezoluta, e cila nuk është thjesht një deklaratë por një notë që i vihet Shqipërisë në një periudhë thuajse 6-vjeçare, e cila është një periudhë e gjatë dhe e rëndësishme në demokracinë shqiptare, në pluralizmin shqiptar. Në fund fare konkluzioni i madh dhe logjik është konsensusi”, insistoi Vasili.
als_Latn als_Latn als_Latn als_Latn als_Latn